ก.อุต เตรียมเรียกดูข้อมูลคำร้อง 30 โครงการใหม่
กระทรวงอุตสาหกรรมเรียกดูข้อมูลคำร้องศาลปกครองฯจาก30โครงการ เพื่อปรับปรุงและแนะนำก่อนยื่นศาลฯใหม่อีกรอบ
26 ม.ค. 2553

กระทรวงอุตสาหกรรมเรียกดูข้อมูลคำร้องศาลปกครองฯจาก30โครงการ เพื่อปรับปรุงและแนะนำก่อนยื่นศาลฯใหม่อีกรอบ
นายสรยุทธ เพ็ชรตระกูล ผู้ช่วยรัฐมนตรีว่าการกระทรวงอุตสาหกรรม ในฐานะประธานคณะกรรมการประสานงานและให้ความช่วยเหลือกับผู้ประกอบการที่ได้รับผลกระทบจากรัฐธรรมนูญมาตรา 67 วรรค 2 กล่าวว่า ภายในสัปดาห์นี้จะเรียกประชุมนัดแรกหลังได้รับแต่งตั้งจากครม.อย่างเป็นการ  ซึ่งภาระกิจแรกที่จะเร่งดำเนินการคือขอให้ผู้ประกอบการ 30 รายที่ถูกศาลปกครองกลางยกคำร้อง ส่งข้อมูลที่ได้เสนอกับศาลปกครองกลางฯก่อนหน้านี้ เพื่อนำมาพิจารณาว่าเป็นข้อมูลที่ยังขาดรายละเอียดในส่วนไหนบ้างจึงยังไม่ได้รับการพิจารณาจากศาลฯ เพื่อที่จะให้คำแนะนำเพิ่มเติม เนื่องจากการยื่นคำร้องกับศาลปกครองฯเพื่อขอผ่อนผันสามารถดำเนินการได้ตลอดหากเอกชนมีข้อมูลใหม่ 
“ทั้งนี้กระทรวงอุตสาหกรรมขอรับเป็นเจ้าภาพในเรื่องดังกล่าวเพราะหลายฝ่ายเห็นว่าการนิคมอุตสาหกรรมแห่งประเทศไทย(กนอ.) และกรมโรงงานอุตสาหกรรม(กรอ.)ควรจะช่วยเหลือผู้ประกอบการมากกว่านี้ โดยจะเป็นการให้คำปรึกษาในเชิงลึกและประสานข้อมูลจากหน่วยงานอื่นให้ ส่วนการยื่นอุทธรณ์ศาลปกครองสูงสุดคงทำไม่ได้ แต่ถ้าเป็นการยื่นเพื่อขอทบทวนคำสั่งคุ้มครองกิจการชั่วคราวนั้นสามารถทำได้ตลอดเวลา เพียงแต่ผู้ประกอบการต้องทบทวนข้อมูลใหม่ก่อน ไม่เช่นนั้นศาลฯก็จะไม่รับพิจารณาเพราะจะถือว่าเป็นข้อมูลเก่าที่มีการพิจารณาไปแล้ว ดังนั้นจึงต้องเร่งให้ทั้ง 30 โครงการส่งคำร้องที่ยื่นศาลฯไปมาทบทวนดูว่ามีข้อบกพร่องอะไรบ้าง ซึ่งขณะนี้ก็มีผู้ประกอบการ 3-4 รายยื่นคำร้องมาให้พิจารณาแล้ว”นายสรยุทธ กล่าว
อย่างไรก็ตามกระทรวงทรัพยากรธรรมชาติและสิ่งแวดล้อมได้แปลประกาศกระทรวงทรัพยากรธรรมชาติและสิ่งแวดล้อมเรื่องกำหนดหลักเกณฑ์ วิธีการ ระเบียบปฏิบัติและแนวทางการทำรายงานการวิเคราะห์ผลกระทบทางสิ่งแวดล้อมสำหรับโครงการที่กระทบต่อชุมชนอย่างรุนแรงเป็นภาษาอังกฤษ  โดยได้ส่งไปให้คณะกรรมการกฤษฎีกาตรวจถ้อยคำและคาดว่าจะเสร็จภายใน 10 วัน ซึ่งประกาศฉบับภาษาอังกฤษที่ได้จะนำไปเผยแพร่เพื่อให้นักธุรกิจต่างประเทศเข้าใจไปในทิศทางเดียวกัน และคาดว่าการเผยแพร่ดังกล่าวจะช่วยสร้างความมั่นใจให้นักลงทุนมากขึ้นได้
ด้านนายประสาน   ตันประเสริฐ ประธานกรรมการบริหารการนิคมอุตสาหกรรมแห่งประเทศไทย(กนอ.)กล่าวว่า  ในวันที่ 27 ม.ค. นี้บอร์ดกนอ.จะประชุมเพื่อพิจารณาหามาตรการช่วยเหลือผู้ประกอบการทั้ง 30 โครงการ หลังถูกศาลปกครองกลางยกคำร้อง จะมีวิธีไหนดำเนินการได้อีกบ้าง  ซึ่งมองว่าอาจต้องเริ่มกระบวนการแก้ไขกันใหม่ใช้เวลาไม่ต่ำกว่า 1 ปี   อย่างไรก็ตาม ในวันที่ 28 ม.ค นี้ กระทรวงอุตสาหกรรม โดยสำนักงานคณะกรรมการส่งเสริมการลงทุน(บีโอไอ)จะมีการหารือร่วมกับนายโย จึซึคาตะ ประธานหอการค้าญี่ปุ่นประจำประเทศไทย(เจซีซี)ด้วย